
Martfű Város Polgármesterétől

ELŐTERJESZTÉS

állami vagyon ( Martfű, Rákóczi út ) ingyenes önkormányzati tulajdonba vételére

Tisztelt Képviselő- testület!

A Magyar Állam tulajdonát képezi, a martfűi 134/20 hrsz. alatt felvett, 14089 m2 nagyságú ingatlan, természetben Martfű, Rákóczi út.

Az út több éve rendkívül rossz állapotban van. 2008. év szeptemberében az utca lakói levélben fordultak az Önkormányzathoz melyben segítséget kértek az út közlekedési, minőségi problémáinak megoldására. Kérelmüket továbbítottuk az út fenntartásában illetékes Magyar Közút KHT. JNSZ Megyei Igazgatóságához, mivel az út állami tulajdonban van.

Levelünkben jeleztük azt is, hogy részt vállalnánk a megvalósításban költségek viselésével.

Az útkezelő válaszában tájékoztatta az Önkormányzatot, hogy az út felújítása a 11,7-14,7 km szelvények között, szerepel a ROP 2009-2010 programcsomagban, valamint köszönettel veszi a felújításra vonatkozó önkormányzati törekvést.
2008. október 28- i levelében dr. Bakonyi Péter polgármester levelében tájékoztatta az út kezelőjét, hogy az Önkormányzat 30 %-os önerő biztosításával kíván hozzájárulni a felújításhoz, 34 millió Ft/km előzetes költséggel számolva.

E levélre 2008. november 14-én a következő tájékoztatást kaptuk a közút kezelőjétől: 

„Tárgyi útszakasz felújítását a NUP ((Nemzeti Út- és hídfelújítási Program) 2011. illetve 2012. utánra ütemezi…. A Közlekedésfejlesztési Koordinációs Központ (KKK) tájékoztatása alapján lehetőség van eltérni  az éves ütemezéstől önkormányzati forrás bevonása esetén. Amennyiben az önkormányzati forrás 50 %, vagy e feletti, a jóváhagyás automatikusnak tekinthető. Az 50 % alatti vállalás esetén minden esetben egyedi vizsgálat és mérlegelés alapján születik döntés.” A leírtakra tekintettel javasolták, hogy a Magyar Közút Kht-hoz küldött levelünk alapján felajánlásunkat tegyük meg a KKK felé.
Önkormányzatunk a tájékoztatás alapján 50 %-os részt vállalt az út felújításából, valamint a tervezési költségeket.

2009. január 15-én az Önkormányzat, a KKK és a Magyar Közút Kht. háromoldalú társfinanszírozási megállapodást írt alá, mely szerint az út bruttó felújítási költségének (42,3 millió Ft) az 50 %-át önkormányzatunk viseli, az út felújítása közbeszerzési eljárás lefolytatását követően 2009-ben megtörténik.

A közút kezelője tájékoztatott bennünket arról is, hogy 2009. július 15-től a 20 tonnánál nagyobb össztömegű járművek forgalma az útról kitiltásra kerül.

Önkormányzatunk a terveket elkészíttette, benyújtotta a közút kezelőjéhez, aki a forgalomszámlálási adatok alapján átdolgoztatta a terveket. Ennek eredményeként az út felújítási költségei már nem a korábbi 42,3 millió Ft, hanem 108 millió Ft költséget tartalmaztak.

Önkormányzatunk ekkora összeg 50 %-át nem tudta bevállalni. 2012. márciusában folytatott egyeztetés szerint a terveket újra át kellet volna dolgozni.

Az út felújítása ügyében az elmúlt években nem történt jelentős előre lépés.

Tisztelt Képviselő- testület!

A Magyarország helyi önkormányzatairól szóló 2011. évi CLXXXIX. törvény13. § (1) bekezdés 2. pontja szerint a helyi önkormányzati feladatok közé tartozik különösen a helyi közutak és tartozékainak kialakítása és fenntartása.

Javaslom a Tisztelt Képviselő- testületnek, kezdeményezzük az út állami tulajdonból ingyenes önkormányzati tulajdonba kérését. Amennyiben Önkormányzatunk megkapja az út tulajdonjogát, lehetőségünk lesz  burkolat felújításra pályázatot benyújtanunk, melyhez az önerőt biztosítani tudjuk. 
Kérem a Tisztelt Képviselő-testületet előterjesztésem megtárgyalására, és az alábbi határozati javaslat elfogadására. 

Határozati javaslat:
Martfű Város Önkormányzat Képviselő-testülete

……. /2013.(II.25.) Ö. határozat

Állami vagyon ( Martfű, Rákóczi út ) ingyenes önkormányzati tulajdonba vételére

Martfű Város Önkormányzata megtárgyalta az állami vagyon  Martfű, Rákóczi út tulajdonba vételére vonatkozó előterjesztést, s az alábbiak szerint döntött:
Martfű Város Önkormányzata a Magyarország helyi önkormányzatairól szóló 2011. évi CLXXXIX. törvény 13 §. (1) 2. pontjában szereplő „településüzemeltetés (köztemetők kialakítása és fenntartása, a közvilágításról való gondoskodás, kéményseprő ipari szolgáltatás biztosítása, a helyi közutak és tartozékainak kialakítása és fenntartása, közparkok és egyéb közterületek kialakítása és fenntartása, gépjárművek parkolásának biztosítása)”  feladata ellátásához ingyenes önkormányzati tulajdonba kéri a Magyar Állam tulajdonát képező, martfűi 134/20 hrsz. alatt felvett, 14089 m2 nagyságú, természetben Martfű, Rákóczi út megnevezésű ingatlant, a Magyar Nemzeti Vagyonkezelő Zrt-től.
Az Önkormányzat célja, hogy a több éve húzódó útfelújítás megtörténjen, melyet pályázati forrás megszerzésével , valamint önerő vállalásával kíván biztosítani.
Martfű Város Önkormányzata vállalja, hogy az állami vagyonról szóló 254/2007. (X.4.) Korm. rendelet 50. § (2) b) pontjában foglaltak szerint, a tulajdonba adás érdekében felmerülő költségeket- ideértve a művelési ág szükséges megváltoztatásának költségét- megtéríti.
A Képviselő- testület felhatalmazza a polgármestert, hogy az ingatlan tulajdonjogának megszerzése ügyében a Magyar Nemzeti Vagyonkezelő Zrt-nél eljárjon.
Erről értesülnek: 

1. Jász-Nagykun-Szolnok Megyei Kormányhivatal

2. Valamennyi képviselő helyben

3. Polgármesteri Hivatal Városfejlesztési és Üzemeltetési Iroda

Martfű, 2013. április 17.
Dr. Kiss Edit 
polgármester

Készítette: Baloghné Juhász Erzsébet

        városfejlesztési és üzemeltetési Iroda vezetője

Látta: Szász Éva jegyző
